अभिनय यात्रामा अर्फान
‘पढ्ने–लेख्ने केटाकेटी जति त हाईस्कुल पास गर्चन् अनि विदेश जाम्च म भन्चन् का अहिले त । अचम्म लाग्च का सम्झँदा नि’ भर्खर प्रदर्शनमा आएको फिल्म ‘बहाव’ को संवादको एक अंश हो यो ।
चितवन — ‘पढ्ने–लेख्ने केटाकेटी जति त हाईस्कुल पास गर्चन् अनि विदेश जाम्च म भन्चन् का अहिले त । अचम्म लाग्च का सम्झँदा नि’ भर्खर प्रदर्शनमा आएको फिल्म ‘बहाव’ को संवादको एक अंश हो यो ।चलचित्रमा एउटा युवा पात्र छन् जो पढ्न अस्ट्रेलिया जाने हो भन्दै घरपरिवारलाई सुनाइरहन्छ । उक्त पात्रका रूपमा फिल्ममा अभिनय गरेका हुन्, चितवनको भरतपुरस्थित मालपोत चोकका अर्फान अली ।अलीले ‘बहाव’ मा अभिनेत्री सुरक्षा पन्तको भाइ भएर अभिनय गरेका छन् । फिल्मको केन्द्रमा छिन् पन्त । अनि उनको काका र बाबुआमा भाइ वरपर नै सिनेमाको कथा घुमेको छ । मार्क्सवाद बुझेका काकासमेतले परिवारले नै रोजेको युवकसँग बिहे गर्न दबाब दिँदा सुरक्षाले मनको कुरा फुकाउने आधार भाइलाई बनाएकी हुन्छिन् ।अर्फानले १२ कक्षा पूरा गरेका छन् । विदेश नै जाने हो कि भन्ने प्रश्नमा उनले फ्याट्ट उत्तर दिए, ‘हैन नेपालमै बीबीएस पढ्ने हो ।’ पाल्पाको तानसेनमा जन्मेका अर्फान स्कुल पढ्न भरतपुर आए । प्रेरणा स्कुलबाट १२ कक्षा पास गरेका उनमा अभिनयप्रति भने खासै रुचि थिएन । फेसन शोहरूमा भने भाग लिन्थे । तर, त्यही रुचि नै चलचित्रमा जोडिने मेसो बनेर आयो ।‘कक्षा ८ पढ्दै गर्दा मिस्टर एन्ड मिस स्कुल चितवन भएको थियो । म सफल नभएपछि उदास भएर निस्कनुपरेको थियो,’ अर्फानले भने । प्रतियोगितामा तेस्रो भएपछि भने अलीलाई अभिनयको ढोका खुलेको हो । ‘छड्के’ बनाएर चर्चामा आएका निर्देशक निगम श्रेष्ठ उक्त कार्यक्रममा आएका थिए । भरतपुरमा अभिनय कक्षा चलाउने निगमले अर्फानमा सम्भावना देखे । ‘ममा क्षमता देखेर होला उहाँले अभिनय सिक्न भन्नुभयो,’ अलीले सुनाए । एक पटक उनलाई फोनमा अडिसनमा सहभागी हुने निम्तो आयो । निर्देशक प्रमोद कँडेलले ‘बहाव’ बनाउँदै रहेछन् । प्रमोदका अगाडि गएर उनले फरक–फरक सन्दर्भमा डाइलग बोल्ने र हाउभाउ प्रदर्शन गरे ।‘त्यसको केही दिनमा मलाई सिनेमाका लागि छनोट भयौ भनेर फोन आयो,’ अर्फानले ती दिन सम्झिए । ‘बहाव’ मा अभियन गरेका उनले निगम श्रेष्ठको ‘छड्के–२’ मा पनि खेल्ने मौका पाए । तर प्रदर्शन भने ‘बहाव’ भन्दा पहिला ‘छड्के–२’ भयो । ‘छड्के–२’ भने दर्शकले खासै रुचाएनन् । ‘बहाव’ भने प्रदर्शन भइरहेको छ । तर अर्फानलाई भने यी दुई सिनेमाले यही क्षेत्रमा लागिरहने उत्प्रेरणा जगाएको छ । 